SL Uradni list Evropske unije C 140/9

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 140/05

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„PEMENTO DO COUTO“

Št. ES: ES-PDO-0005-0464-03.05.2005

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Subdirección General de Calidad Agroalimentaria y Agricultura ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Naslov: Paseo Infanta Isabel 1 28071 Madrid ESPAÑA Telefon +34 913475394 Faks +34 913475410 E–naslov: sgcaae@mapa.es

2. Vlagatelj:

Naziv: COOPERATIVA DO CAMPO O VAL Naslov: Vilacornelle, s/n. O Val-Narón (A Coruńa) Telefon +34 981453901 Faks +34 981453901 E–naslov: horta@cooperativaoval.com Sestava: Proizvajalci/predelovalci ( X ) Drugo ( )

3. Vrsta proizvoda:

Skupina 1.6: Sveže ali predelano sadje, zelenjava in žito.

4. Specifikacija: (povzetek zahtev v skladu s členom 4(2) Uredbe (ES) št. 510/2006)

4.1 Ime:

„Pemento do Couto“

4.2 Opis:

Paprika z zaščiteno geografsko označbo (ZGO) „Pemento do Couto“ je plod vrste Capsicum annuun, L, lokalna vrsta, poznana pod istim imenom. Obirajo se mladi nezreli plodovi (tržna velikost), namenjeni so trženju v svežem stanju. Njihove značilnosti so:

— oblika: vzdolžni prerez oblike rahlo odsekanega stožca trapezoidne oblike in okroglast prečni prerez. Včasih je prečni prerez rahlo nagrbančen, s konico s tremi ali štirimi mešički;

— teža: med 4 in 6 grami na enoto;

— dolžina ploda: med 4 in 8 cm;

— približna širina: 2 cm;

— pecelj: med 2 in 3 cm, vselej krajši od ploda. Trd in običajno raven ali rahlo ukrivljen;

— lupina: temno zelene barve, z malo leska;

— debelina stene ali mesa: tenka, približno med 1 in 1,5 mm;

— organoleptična ocena: meso nežne in sočne teksture, sladkega, rahlo zelnatega in nepekočega okusa zaradi odsotnosti kapsicina, z zmerno intenzivno aromo in zmerno vsebnostjo semen.

4.3 Geografsko območje:

Območje pridelave zajema celotno območje Ferrola v pokrajini A Coruña, ki pokriva naslednje občine: Ferrol, Narón, Valdoviño, Cedeira, Moeche, As Somozas, San Sadurniño, Neda, Fene, Mugardos in Ares. Gre za naravno pokrajino, v kateri nizka nadmorska višina, zaščita, ki jo nudijo gorski sistemi, s katerimi so obdane doline, ter bližina obale ustvarjajo raznoliko mikroklimo, ki je še posebej blaga in za katero so še zlasti značilna majhna temperaturna nihanja, temu pa je treba dodati tudi tla, še posebej primerna za tovrstni pridelek.

Ime označbe „O Couto“ je geografsko ime kraja z istoimenskim samostanom, z njim pa je povezan tudi začetek sortiranja in pridelovanja te paprike.

4.4 Dokazilo o poreklu:

Sledljivost proizvoda je zagotovljena z identifikacijo v vsaki fazi proizvodnje in trženja.

Za zagotovitev skladnosti s specifikacijami proizvoda nadzorni organ vodi register proizvajalcev in obdelovalnih površin, ki se nenehno posodablja: samo paprika, ki jo na pridelovalnih površinah pridelujejo pridelovalci, vpisani v ustrezni register, v skladu z zahtevami iz specifikacije in drugimi dodatnimi pravili ter z zahtevanimi lastnostmi, se lahko zaščiti z ZGO „Pemento do Couto“.

Vpisane osebe morajo poleg tega prijaviti količino paprike z ZGO, ki se dejansko pridela in trži, kar se zabeleži v za ta namen vzpostavljene registre. Nadzorni organ preveri ujemanje med količinami, ki jih tržijo pakirnice, ter količinami, ki jih pridelajo kmetje, ki jih oskrbujejo, ter tudi količinami, ki jih pridelajo kmetje glede na kmetijski donos na vpisanih enotah rabe.

Pri vseh fizičnih ali pravnih osebah, vpisanih v register, pridelovalnih površinah, skladiščih, predelovalnih obratih in proizvodih se opravijo inšpekcijski pregledi in preverjanja, ki jih izvaja nadzorni organ; njihov namen je zagotoviti, da proizvodi z zaščiteno geografsko označbo izpolnjujejo zahteve iz specifikacije in drugih dodatnih pravil. Nadzor temelji na inšpekcijskih pregledih pridelovalnih površin, skladišč in predelovalnih obratov, pregledu dokumentacije in preverjanjih izpolnjevanja opisanih fizičnih parametrov, s čimer se potrdi, da je obrana paprika cela, zdrava, čista in brez poškodb. Poleg tega se lahko opravi tudi analiza več aktivnih snovi, s čimer se ugotavlja, ali so dobljene vrednosti pesticidov pod mejnimi vrednostmi ostankov (MVO), ki jih za pridelek določa veljavna zakonodaja.

4.5 Metoda pridobivanja:

Sadike iz rastlinjaka prihajajo od pooblaščenih pridelovalcev, vpisanih v ustrezen register.

Postopek pridelave proizvoda je opisan v nadaljevanju:

Razmnoževanje in presajanje:

Ko se dozorel plod obere, se posuši in se mu odstranijo semena, ki se nato dezinficirajo in so nared za setev. S pripravo semenske plantaže in setvijo se prične v mesecu oktobru, nadaljuje v novembru, decembru in januarju. Paprika se seje v zaboje, na substrat, sestavljen iz mešanice šote in peska v enakem razmerju. Po klitju, ko sadika doseže približno 5 cm, se prične s presajanjem sadik v zabojčke s sadilnimi enotami.

Omejitve pridelave:

Z ZGO „Pemento do Couto“ se zaščiti tako paprika, pridelana na prostem, kot tudi paprika, pridelana pod zaščito. Najvišji dovoljeni donos na splošno je 4 kg/m2 v prvem oziroma 6 kg/m2 v drugem primeru.

Strukture pod zaščito so enostavni plastični tuneli brez ogrevanja in umetne osvetlitve, ki se uporabljajo izključno za zaščito pridelka (in se postavijo neposredno nad tlemi) pred občasno zmrzaljo, zlasti pa zaradi zgodnejše pridelave in njenega podaljšanja za nekaj tednov jeseni. Njihova raba se je razširila tudi zaradi ohranitve izbranih vrst tega ekotipa paprike pred neželenimi križanjem.

Sajenje:

Pri pridelavi na prostem papriko sadimo aprila in maja, z gostoto 3–5 sadik na kvadratni meter, spravilo pridelka poteka junija in julija. V primeru, ko se namerava seme uporabljati za pridobivanje sadik, morajo biti take površine oddaljene od drugih sadik tega ekotipa na prostem, da se izbrane vrste ohranijo.

Sajenje pod zaščito poteka februarja in marca, obiranje plodov pa se prične sredi aprila. Gostota sadik je 2–4 na kvadratni meter. Priporočljivo je pokrivanje tal s ponjavami iz polietilena za preprečevanje plevela. Paprike ni potrebno posebej podpirati, saj se na zasajeni gredi rastline opirajo druga na drugo.

Poljedelska opravila:

Gnojenje se izvaja v tolikšni meri, da zadošča za ohranjanje ravnovesja ter ravni hranil v tleh in v rastlini, pri čemer se upošteva pridelovanje pridelka, hranilno stanje rastline, stopnja rodovitnosti tal in gnojenje po drugih poteh (voda, organske snovi itd.).

Za boj proti morebitnim škodljivcem in/ali boleznim se uporabljajo naslednje metode: dezinfekcija semen, priprava semenske plantaže, manj zalivanja, pri čemer se je vedno treba izogibati zastajanju vode na zemljišču in prekomernemu zagrinjanju.

Če je potrebna uporaba kemičnih sredstev, morajo imeti uporabljene aktivne sestavine čim manjši vpliv na okolje, biti čim učinkovitejše, čim manj toksične in povzročati čim manj težav z ostanki, s čim manjšim vplivom na pomožno favno in čim manjšimi težavami z odpornostjo.

Obiranje:

Obiranje poteka ročno, preden plodovi dozorijo in ko po oceni in na podlagi izkušenj pridelovalcev izpolnijo ustrezne zahteve za njihovo trženje, ki sovpadajo s fizičnimi lastnostmi iz odstavka 4.2. Obiranje poteka v potrebnem številu nizov z ročnim orodjem (železno orodje, zaboji ali vsebniki itd.) in s toliko obiralci, kot jih je treba, da se prepreči propadanje proizvoda.

Prevoz in skladiščenje:

Paprika se prelaga v vsebnike iz neprožnega materiala, da se ne zmečka. Raztovarjanje poteka na način, ki v največji meri ublaži posledice prostega pada. Skladiščni prostori morajo biti pravilno prezračevani.

Trženje:

Paprika se pakira v enotnih paketih glede na izvor in dolžino ploda, v vrečkah po 200 g ali 400 g. Uporabijo se materiali, dovoljeni na podlagi veljavne zakonodaje s področja živil. Določijo se lahko tudi drugačne oblike, če se dokaže, da nimajo negativnega vpliva na kakovost proizvoda. Trženje poteka v obdobju med 15. aprilom in 31. oktobrom, vendar lahko nadzorni organ to obdobje podaljša ali skrajša glede na sezonske vremenske razmere, če lastnosti proizvoda to dovoljujejo.

4.6 Povezava:

Paprika „Pemento do Couto“ je lokalna vrsta, ki jo tradicionalno pridelujejo poljedelci v pokrajini Ferrol. Zaradi zelo omejene pridelave in majhne razširjenosti se skozi leta pridelovanje te vrste ni razširilo izven navedenega geografskega območja, tako da je danes to celo edini kraj, kjer se ta paprika prideluje.

V znak njenega slovesa se je leta 1999 rodil praznik „Festa do Pemento do Couto“, praznični dogodek kulinaričnega poveličevanja paprike „Pemento do Couto“, ki se praznuje vsako leto konec meseca julija v kraju, iz katerega izvira, blizu samostana Sta. María do Couto. V dokaz njenega slovesa velja poudariti, da številni gostinski obrati v pokrajini Ferrol papriko „Pemento do Couto“ uvrščajo na svoje jedilne liste.

Kombinacija številnih dejavnikov, med katerimi so rastlinski material, pridelovalne tehnike in mikroklima v dolinah, kjer se paprika prideluje, ima za posledico proizvod s specifičnimi lastnostmi in kakovostjo, zaradi katerih je pridobil velik sloves.

Rastlinski material:

Lokalni kmetje so nadaljevali tradicionalne prakse z ohranjanjem in izbiro najboljših rastlin, tehnike pridelave pa so postopno prilagodili pogojem območja; rezultat tega je poseben in zelo priljubljen proizvod. Izbor, pa tudi skrb, da ne bi prišlo do neželenega križanja, sta bila odločilna dejavnika pri pridobitvi povsem nepekoče paprike (vsaj v okoljskih pogojih pokrajine), kar pri papriki s sorodnimi lastnostmi ni prav pogosto.

Pridelovalne tehnike:

Zaščitne strukture, ki jih pridelovalci tega območja uporabljajo že desetletja, so dokaz prilagoditve pridelovalnih tehnik, ne da bi se zaradi tega izgubil medsebojni vpliv med okoljem in specifičnimi lastnosti proizvoda: gre za preproste plastične tunele, v katerih se izvaja resničen nadzor podnebnih razmer in pogojev kmetovanja, hkrati pa proizvod v osnovi še vedno ostaja izpostavljen naravnim okoljskim dejavnikom.

Podnebne značilnosti:

Na območju pridelave ležijo številne doline na nizki nadmorski višini, zavarovane s številnimi gorskimi sistemi in zelo blizu obale, kar daje kraju mikroklimo s številnimi letnimi padavinami, z obilnejšimi padavinami tudi v poletnem času, z zmernimi temperaturami in neizrazitimi temperaturnimi nihanji, z visoko relativno vlažnostjo in malo sonca v primerjavi z drugimi območji, na katerih se prideluje paprika, kar neposredno vpliva na dokaj tanko steno, nežno teksturo, mehkobo in sočnost pri okušanju njenega mesa.

4.7 Nadzorni organ:

Naziv: Instituto Galego da Calidade Alimentaria (INGACAL) Naslov: Rúa Fonte dos Concheiros, 11 bajo 15703 Santiago de Compostela ESPAÑA Telefon +34 881997276 Faks +34 981546676 E–naslov: ingacal@xunta.es

INGACAL je javni organ znotraj Consellería do Medio Rural de la Xunta de Galicia.

4.8 Označevanje:

Paprika, ki se trži z zaščiteno geografsko oznako „Pemento do Couto“, mora biti opremljena s trgovsko etiketo, ki ustreza blagovni znamki posameznega proizvajalca/pakirnice, ter etiketo z alfanumerično kodo in ustrezno številsko oznako, ki jo odobri nadzorni organ, kakor tudi z uradnim logotipom zaščitene geografske označbe. Tako na trgovski etiketi kot tudi na etiketi zaščitene geografske označbe mora biti obvezno navedba Indicación Geográfica Protegida „Pemento do Couto“ (zaščitena geografska označba „Pemento do Couto“).